**SKRAĆENI ZAPISNIK SA 14. SJEDNICE**

**GRADSKOG VIJEĆA GRADA KORČULE**

Sjednica je održana ***20. ožujka (ponedjeljak) 2023. godine***, s početkom u 17:00 sati, u gradskoj vijećnici Grada Korčule u Korčuli.

Sjednici je predsjedala Marija Šegedin – predsjednica Vijeća.

Skraćeni zapisnik izradila je Luca Tvrdeić Tomić.

Sjednica se prenosila putem Radio Korčule.

Nazočni vijećnici: Marija Šegedin, Tonči Žuvela, Stojan Marelić, Ivana Filippi, Silvano Kapor, Vinka Lozica, Andrija Fabris, Ante Milat, Marin Laus, Darko Tarle, Ivan Šale, Marko Skokandić i Kristo Cebalo.

Ostali nazočni: Nika Silić Maroević – gradonačelnica, Petra Fabijanović, pročelnica UO za opće poslove i mjesnu samoupravu, Željka Marunović, pročelnica UO za gradsku imovinu, gospodarstvo i turizam, Bernarda Tomić, pročelnica UO za proračun i financije, Vedran Božanić, pročelnik UO za prostorno uređenje, zaštitu okoliša, gradnju, komunalno gospodarstvo i promet i Ana Štimac, pročelnica UO za društvene djelatnosti.

Prije utvrđivanja kvoruma, predsjednica Vijeća pročitala je Izvješće Mandatnog odbora o prestanku mirovanja mandata vijećnici Vinki Lozici i nastavku obnašanja dužnosti vijećnice (sjednički materijal).

Utvrđen je (početni) ***kvorum od 13 vijećnika***.

**AKTUALNI SAT**

**Silvano Kapo**r upućuje pitanje gradonačelnici. Navodi da pajasen ili tzv. divlji orah je invazivna, iznimno otporna i opasna vrsta za bioraznolikost, a također i za graditeljsku baštinu i ljudsko zdravlje. Zbog njegovog brzog rasta širenja korijenom te lučenja toksina koji potiskuju druge vrste danas se smatra jednom od najinvazivnijih. Isto tako svojom agresivnošću formira monokulture te prijeti autohtonim ugroženim vrstama. Neki ljudi su naravno i alergični na njegovu pelud, a zbog otrovnih sastojaka u kori i lišću uzrokuje nekakvu vrsta upale kože. Također, sok od ove biljke može uzrokovati miokarditis, upalna bolest mišićnog sloja srca. Dakle, njegovo pitanje je je li upoznata s ovim problemom na našem području i imamo li adekvatni odgovor na ovu opasnu vrstu, kako je spriječiti, zaustaviti i iskorijeniti da više ne predstavlja opasnost ni za autohtone ugrožene vrste, isto tako ni za ljude.

**Gradonačelnica** navodi da je upoznata sa problematikom pajasena. Imali su već nekoliko koraka koje su poduzeli u vezi njega. Problem s pajasenom je taj što se jako brzo širi. Ako bi se na krivi način pokušao ukloniti njegovo širenje je sve jače. Upravo zato je invazivna vrsta. Ono što su uspjeli napravili u suradnji s KTD Hober i sa jednom privatnom tvrtkom napravili su edukaciju na jednom pilot projektu u Račišću, gdje su osim djelatnika Hobera koji bi trebali provoditi uklanjanje na gradskim površinama, nastojali educirati fizičke osobe kako bi na adekvatan način suzbijali pajasen na svojim privatnim površinama S Javnom ustanovom prije desetak dana su dogovorili prijaviti projekt, a oni će odabrati područje koje je adekvatno njima kao prijavitelju. Da li će to biti jedan dio određene šume ili mora biti na zaštićenom dijelu ne zna, ali u svakom slučaju brinu oko toga. Imati će nekoliko žarišta koja će suzbiti. Suzbijanje je najuspješnije pred jesen. Vjeruje da on pita za ono područje pored njega gore, na Ekonomiji gdje se zaista rubno dosta proširio i na Ferijalnom. Pripremili su također upute za privatnike, fizičke osobe na čijim parcelama uočavaju kao što je na primjer Ferijalni savez, gdje bi im dali uputu kako i kad to napraviti da ne rade ništa uzaludno.

**Vinka Lozica** pitanje se odnosi na gradonačelnicu. Naime, vjerojatno je upoznata i poznato joj je sve ovo što će sada reći. Dakle, jedan naš sugrađanin se žali na stanje, recimo to tako komunalnog reda na otoku Vrniku koja pripada gradskom kotaru Stari grad. Obratio se njoj jer nije dobio odgovor. Dakle, problem je najviše u nepoštivanju Ugovora o zakupu javne površine, odnosno ne uklanjanju nekakvog postamenta ugostiteljskog objekta. Druga stvar, koja je sporna, a i njima je sporna iz perspektive ovog intenzivnog rada na Zakonu o pomorskom dobru, a to je gradnja na pomorskom dobru, odnosno kome se može obratiti za zaštitu pomorskog dobra, a ovdje se radi o nekakvoj zlouporabi; izgradnji koja sliči na ugostiteljski objekt. Ne zna je li ugostiteljski objekt ili nije, ali evo zna li na koji način se može pomoć u toj situaciji?

**Gradonačelnica** navodi da što se tiče Vrnika i održavanja komunalnog reda i nereda na Vrniku, ništa više ni manje nema problema i drugdje. Što se tiče onoga što su oni poduzimali kroz ovo vrijeme na Vrniku, vratit će se na konkretno pitanje vezano uz taj sporni podest. Oni su na Vrniku ovu sezonu imali čistača, imali su osobu koja je sakupljala na vratima kućni otpad i vozila ga svojom barkom do kamiona na kopnu, dakle na Dominču. Imali su više tona glomaznog otpada prije sezone sakupljeno, popravili su glavni put i šetnicu na Vrniku. Kada je ona došla već je bio započet projekt uređenja na pomorskom dobru prijavljen u ministarstvo. Trenutno je u prijavi uređenje objekta na pomorskom dobru. Također, o čemu je gospodin kojega spominje puno puta govorio. Gospodin Foretić često objavljuje, očekuje da ona na njegovom Facebook profilu odgovara na njegova pitanja, za to stvarno nema vremena. Uvažava sve što netko pošalje. Što se tiče postamenta, odnosno podesta restorana o kojem govori vijećnica, postupili su kao i prema svima ostalima. Dakle, dobili su pismo upozorenja. To je u procesu. Ona sigurno neće ići na Vrnik s dizalicom kamionom to sad uklanjati, ali da to ignoriraju nije točno. Što se tiče radova na pomorskom dobru, uvijek se može prijaviti komunalnom redaru, koji i dalje može proslijediti ako nije u njegovoj nadležnosti. Čini joj se da je već bilo prijava. Komunalna redarica je bila na Vrniku vezano za neko uređenje na pomorskom dobru. Uređenje se odvijalo na privatnoj čestici i ne onako kako je bilo prijavljeno. Sad ne zna točno i može provjeriti i poslat. Ne zna odakle tako veliko nezadovoljstvo kad se nikad više nije brinulo o Vrniku. Dakle, ona se redovito čuje s odborom za Vrnik koji je osnovan. Sad su u suradnji sa načelnicom iz Lumbarde također napravili jedan mali projekt na Krmači uređenja osvjetljenja obale, spuštanja stepenice na mostu kako bi mještani Vrnika lakše mogli pristupiti. Dakle, brine se o tome i u suradnji s gradskim kotarom Stari grad. Žao joj je što su nekome neke stvari tako iritantne. Zna da gospodina nervira postojanje tog restorana i te terase. Njoj osobno to ne smeta i ne vidi ništa u tome loše. Ne zna što bi ona na to više trebala reći.

**Vinka Lozica** pita da li je uklanjanje tog podesta obaveza po Ugovoru o zakupu javne površine?

**Gradonačelnica** u odgovoru navodi da je ako je objekt ili obrt van funkcije i radi samo sezonski.

**Marin Laus** upućuje pitanje gradonačelnici i zanima ga što je sa grobljem u Čari, Korčuli i u Žrnovu i ostalim mjestima koji su u planu za širenje. Upoznat je dok je bio bivši gradonačelnik Fabris da se kupilo zemljište, da su se riješili imovinsko pravni odnosi. Isto tako zna da je napravljen projekt i u Korčuli, čini mu se da joj se nije sviđao, nešto joj nije štimao. Zanima ga dokle je to sve došlo i kad bi mogli krenuti radovi.

**Gradonačelnica** navodi da ima dosta potreba za novim grobnim mjestima na svim grobljima. Što se tiče Čare koja ga zanima, projekt imaju. Također imaju tamo veliki odron o kojem su puno puta govorili to isto zna kako se dogodio kako je nastao. Očekuje da na jesen krenu sa grobljima. Ne mogu u ovom trenutku, previše su fokusirani na otpad i stvari koje su im sada najvažnije. Sve ono što imaju i što smatraju da treba popraviti analizirali i očekuje da će s jeseni krenuti.

**Ivana Filippi** upućuje pitanje gradonačelnici i navodi da je već neko vrijeme je zatvoren privremeni most preko kule Svih svetih i zanima je jesu li poduzete kakve radnje da se most otvori za promet pješaka u neko dogledno vrijeme prije turističke sezone.

**Gradonačelnica** ističe da su poduzete mjere i našli su prihvatljivu i prihvatili ponudu za nadogradnju, može reći skele koja bi ovih dana trebala biti odrađena kako bi most bio siguran i mogao imati atest. Tako da očekuju to narednih dana.

**Darko Tarle** navodi da je ovo pitanje postavio već prošle godine, a vezano za boćalište pod Sv. Antunom i je li u mogućnosti da s nekim posebnim uvjetima nešto uvjetuje da do toga ne bi došlo.

**Gradonačelnica** navodi da je njen cilj i na čemu ona radi je da ta površina postane gradska i da bude javni prostor, da bude park i da bude ljepši nego li je sad. Investitor ima određeno pravo gradnje i to obzirom na način kako su dali uvjete, ta je gradnja poprilično njemu nezanimljiva. Misli da je i on sklon tome da se te površine riješi. Hoće li se mijenjati, otkupiti misli da su na nekome možda rubu dogovora i tu će površinu ako sve bude u redu, a bit će, privesti u javnu površinu i onda je mogu urediti onako kako žele da izgleda jer sad isto tako ne izgleda dobro.

**Ante Milat** postavlja pitanje gradonačelnici i navodi da se bliži već skoro godina dana otkada je već skoro sve bilo spremno i uređeno za otvaranje novog interpretacijskog centra Marko Polo. Zanima ga di su tu stali i hoće li se otvoriti do turističke sezone.

**Gradonačelnica** navodi da su na čekanju za tehnički pregled nakon kojega će moći otvoriti centar. Ne zna što znači početak sezone, možda je već i počela sezona. Bit će u izvjesno vrijeme otvoren centar ako sve bude u redu. Nada se da hoće, ali nitko to sad ne može točno znati kako će proći tehnički pregled, ali nadaju se da su sve dobro pripremili i da će biti uspješno

**Ante Milat** pita gradonačelnicu može li mu pojasniti tehnički pregled i koja institucija obavlja i koliko je već dugo čekaju i na koji način može se to ubrzati i zašto toliko dugo taj pregled traje.

**Gradonačelnica** odgovara da ne čekaju dugo. Prijavili su nedavno prije 10-tak dana tehnički pregled i sve zbog čega se kasni, krivi su sami, a ne neka institucija.

**Stojan Marelić** upućuje pitanje gradonačelnici i zanima ga kakva je situacija s javnom i rasvjetom i jesu li gotovi dodatni radovi na njoj.

**Gradonačelnica** u svom odgovoru navodi ako misli na popravak, ono što su im bili dužni izvođači iz Tehnoelektre, oni su bili prošli tjedan dana na terenu i još uvijek čekaju izvješće. Radili jesu i čeka još izvješće od njihovog nadzornoga, a vezano za sve ono što je bilo nužno popraviti. Ako ne bude tako kako je dogovoreno onda imaju pravo naplatiti globu i to će onda napraviti sami. Ali nisu smjeli u to dirati dok je to sve pod garancijom. Nije toga jako puno ostalo tako da ako ne bude riješeno kroz njihove ruke onda će riješiti u svom aranžmanu

**Ivan Šale** upućuje pitanje gradonačelnici i navodi da je već više mjeseci prošlo od javne rasprave po trećim izmjenama i dopunama Prostornog plana Grada Korčule. Zna da je bilo dosta primjedbi u toku javne rasprave, tj. prijedloga. Zanima ga u kojoj su sad fazi , da li se očekuje da se prihvati te nekakve prijedloge i da li mogu očekivati okončanje temeljnog gradskog dokumenta radi kojeg čekaju nekakve druge investicije, kako privatne tako i javne i zanima ga do kojeg su koraka došli.

**Pročelnik Vedran Božanić** navodi da je trenutno u tijeku izrada izvješća po svim primjedbama i prijedlozima. Kad se to kompletira onda prijedlog Prostornog plana ide Županijskom zavodu na kontrolu da li je u skladu sa Prostornim planom županije i imaju 15 dana za odgovor. Nakon toga ide na u Ministarstvo i tu nema zadanog roka i oni samo provjeravaju zakonitosti i da li je sve u postupku bilo provedeno. Znači nakon toga bi se, ako se tu nešto ne dogodi neka primjedba ili nešto, išlo na usvajanje. Po ovom sada čini mu se da bi u roku od dva i po mjeseca trebalo doći do donošenja.

**Kristo Cebalo** upućuje pitanje za gradonačelnici ili pročelniku Božaniću, a vezano za projekt održavanja na razvrstane ceste Marmontov put. Tamo su radovi gotovi ili 90% gotovi. Mehanički izbijeni tampon je stvarno uredno i dobro odrađen, vidljivi su i tragovi bitumenske emulzije. To se naziva bijeli asfalt, mada baš to u potpunosti ne odgovara pojmu asfalta. Zanima ga kad se uzme u obzir sve od početka i čišćenje, pripremu, izvedbu sloja tampona i emulzije, koliko po kvadratu je došao taj tzv. bijeli asfalt.

**Gradonačelnica** navodi da je samo podloga oko 60 KN plus PDV po kvadratu, ali je naravno prije toga potrebno pripremiti puno bolje i detaljnije pripremiti tlo nego kad se klasični asfalt aplicira. Ono što ih je dodatno koštalo jer ih ministarstvo uporno ignorira u njihovoj namjeri da iskoriste za gradske projekte tampon koji je odložen na Zlopolju. Dakle ministarstvo ignorira njihovu želju da se to raščisti, taj nered koji je ustvari vlasništvo države na zemljištu Hobera, na budućem reciklažnom dvorištu za građevinski otpad za mineralnu sirovinu. Dakle bez obzira što su onda bili primorani kupovati tampon, svejedno kad usporedi je financijski rezultat bolji nego da su išli klasičnim asfaltom. Ali nije samo to što je bolje, stvar je u zagrijavanju i u prilagodbi i u prostoru i izgledu itd. Točne brojeve će poslati, nije nikakva tajna, jer sada nema tu troškovniku u kojem je vidljiva cijena, prijevoz i nabijanje tla itd. To mogu poslati. Što se tiče projekta, projekt je završen. Ono što čekaju je još dio komunalne opreme i oznaka pa da ga i službeno i otvore i da se provesele svi skupa. Nada se da su prošli i da su zadovoljni kako to izgleda. Da li preporučiti ili ne ovakav način, svakako da. Pogotovo možda na onim cestama koji su nekad davno betonirane, ali su dosta prometne, svakako bi to bilo dobro. Na cestama koje je potrebno i čistiti i tamponirati i nabijati vjerojatno se ne bi isplatilo. Tako da uvijek treba uzeti u obzir i ovu podlogu kao rješenje za nerazvrstane ceste. Žrnovci su se u nju zaljubili pa će vidjeti za dalje. Nemaju baš neka brza i dobra rješenja. Sve se to sto po sto m rješava. Puno je kilometara nerazvrstanih cesta. Ono što im je sad cilj, što više ih ucrtati, upisati. To je uvijek bio problem kako bi mogli prijavljivati na razne natječaje.

**Andrija Fabris** nastavno na ovu temu nerazvrstanih cesta odnosno projekta koji je možda najveći projekt koji čeka naš Grad, a to je Aglomeracija Korčule. Zna da je ovaj dio faze jedan, koji je bio u dijelu ceste za Račišće županijske ceste da je već ishodovana građevinska dozvola. S obzirom da se očekuje raspisivanje nove financijske perspektive, gdje su došli s drugom fazom, odnosno s upisivanjem novih nerazvrstanih cesta. 90% aglomeracije se polaže u tijelima tih cesta, a da financiranje ne može biti europskim sredstvima ako nije gradu upisan. Zanima ga s obzirom da se očekuje uskoro raspisivanje, di su tu stigli i koliko ih još posla oko toga čeka i hoće li se stići prijaviti u nekakvom razumnom roku sa obzirom na važnost projekta Aglomeracije.

**Gradonačelnica** navodi da je ovaj projekt bio izvrsna prilika da ih uvjetno rečeno prisili da upišu nerazvrstane ceste. U suradnji sa gradskim službama i sa projektantima odabrali su koje su to ceste, 70 cesta i odradili su javnu nabavu, odabrali su geodetsku firmu koja je to radi i to je u tijeku. Oni su tražili produljenje roka od četiri mjeseca i to su dopustili. To je sad pri kraju i očekuju da bi to uskoro trebalo sve biti spremno tako da neće biti nikakvog problema u vezi prijave. Veći problem će nastati sa Starim gradom. Tu je izvijestila Vodovod da imaju određene informacije da su konzervatori debelo u problemu sa rješenjem za Stari grad. Tako da moraju vidjeti kako će to sve skupa biti.

**Andrija Fabris** ističe da mu je drago da se radi ozbiljno na ovome projektu kao što i važnost projekta za grad i naše sugrađane zavređuje. Čuo je za problem u Starom gradu, ali ga čudi da netko tko je dao, a to su već dali konzervatori suglasnost da se ide dva puta sa instalacijama unutar postojećih ulica ili kamenih štrada u Starome gradu. Svima koji poznaju Stari grad je jasno da se u starim kaniželama današnja infrastruktura niti popravak dosadašnje ne može napraviti, a kamoli postavljanje novih cijevi. Tako da mu je to nejasno da netko uopće tko je već dva puta dao suglasnost da se izmjesti iz kanižele i da se stavi u tijelo ulica nova instalacija, da sad će to problematizirat. Zbog toga su i išli na to da se onda urede kamene štrade pogotovo i ona jedna jedina koja nije kamena nego je betonska. Tu ima njihovu punu podršku.

**Marko Skokandić** navodi da ono što želi reći bi bila više sugestija nego pitanje. Ističe da će jako brzo početi požarna sezona. Današnje stanje po onome koliko je uspio vidjeti u park šumi Hober, a ne vjeruje da je puno bolje nego u šumi Strećica, nije bajno. Zanima ga, odnosno nekako bi zamolio, predložio, sugerirao da pokušaju nešto poduzeti do početka sezone. U povijesti su tu imali raznih akcija od dobrovoljnih, angažiranja vatrogasnih postrojbi ranije, pa kroz javne radove. U jednom momentu su i čak i Hrvatske šume poslali profesionalce. Ono što sad rade, a to je da se pile oni borovi koji su pali, prodaju drvo, ali ostaju granje u šumi. Ta njihova teorija da će se to jednog dana pretvoriti u humus, prije humusa postaje benzin. Upravo to suho granje, te iglice. Imaju iverač i smatra da bi trebalo kroz nekakav autoritet grada i njene pozicije pokušati prisiliti i Šumariju i Hrvatske šume i famoznu Ustanovu koja uglavnom donosi tu table, da izdvoje neke novce i da pokuša to suho granje bar u šetnici izvući i izverati pa ga onda vratiti u šumu kao humus. Tada više nije opasno. Ako nema neke druge mogućnosti, oni su u povijesti par puta digli vatrogasnu postrojbu mjesec dana ranije i uspjeli bar nešto napraviti. Još bi zamolio onaj prvi bor na ulazu u Hober koji je pao, oni su ga ispilili, ali ostao je odlomljeni panj, praktički s onim žilama. To svi zaobilaze, nitko ne dira, a tamo treba ozbiljan stroj da to iščupa. Onako niti izgleda lijepo, a i opasno je zato što je tu rupa i ne daj Bože neko dijete upadne. On je skupa sa svojim korijenjem otvorio jednu veliku rupu, a to je na samom ulazu, dakle to je ona prva slika koju svatko tko uđe u Hober vidi.

**Gradonačelnica** navodi da je svima poznata problematika vlasništva, upravljanja itd. To nije nikakva izlika. Imali su prije tjedan dana zajednički sastanak sa šumama, vatrogascima i ustanovom tako da su dogovorili određene korake. Njen stav je i dalje isti, da moraju imati čovjeka u Hoberu, praktički svaki dan koji vodi računa o toj park šumi, jer ona je sve samo ne park šuma. Nema sad smisla govoriti o nečemu što je u budućnosti za šest ili osam mjeseci o tome di su prijavili projekt park šume i svi znaju da se na tome radi. Ono što njima svima treba je sigurnosti i red. Slaže se i evo i brine o tome i stalo joj je i nada se da će uspješno i urediti za požarnu sezonu.

**Tonči Žuvela** navodi da svake godine u ovo vrijeme imaju najave za sezonu dobre, loše. Sad su pričali o požarnoj sezoni koja je ljetnoj sezoni uvijek osjetljiva. Njega zanima je li se radilo kakve pripreme za turističku sezonu. Svake godine se o tome priča i on vjeruje da Grad ima agendu vezano za sezonu i ako može dobiti odgovor na to pitanje.

**Gradonačelnica** navodi da ne zna na što točno vijećnik misli, pretpostavlja na komunalni dio. Što se tiče toga dijela naravno tu su najvažniji ljudi. Evo na natječaju su dobili čistače koji se planiraju ostaviti da budu i dalje prisutni tijekom cijele godine. U Čari se dobilo čistača koji neće otići, dobili su čistača za Žrnovo, pojačanje za Korčulu, čistača za Račišće, Pupnat i Kneže. To je najvažnije, ali isto tako važne su sada dobre akcije zajedno sa svim tim ljudima u pojačanom sastavu koji će sad provoditi u suradnji s mjesnim odborima. Veseli je što će imati ljeto nada se na Putinu koji je postaje plaža bez dodataka. Imat će angažirane ljude za čišćenje plaža na pravi način i nada se da će im to uspjet. Imaju akcijski plan, a imali su ga i lani, a sad je još pojačan. Nada se da će to sve skupa biti odrađeno kako treba.

**Tonči Žuvela** ističe da je zadovoljan odgovorom jer vidi da se o tome vodi računa. Ono što ga posebno zanima je uređenje povodnih ispusta, kanalizacijski, koji su riješeni barem privremeno dok se ne uključi aglomeracija u cijelosti.

**Vinka Lozica** navodi da mora postaviti neka pitanja zato što bi pukla da ih ne postavi. Riječ je o gradskoj ustanovi Dječji vrtić Korčula. Naime već dvije godine su njih tri predstavnice osnivača u Upravnom vijeću ustanove i ne može upotrijebiti drugačiji izraz nego da se bore da se rad ustanove poboljša. U svakom slučaju puno je tu pitanja koja su otvorena tijekom te dvije godine i zajedničkim snagama s gradonačelnicom, odnosno Gradom, pokušavaju unaprijediti ustanovu. Vjeruje da su u nekim stvarima i uspjeli. Primjerice roditelji koji imaju djecu u vrtiću mogli su primijetiti znatan napredak u kvaliteti prehrane djece. To su pomaci koji su se dogodili uz puno truda i odricanja i što je najgore od svega, vremena kojeg su utrošili da bi do toga došli. Nekako joj je žao i osjeća se možda malo loše zato što ravnateljice nema pa ne može ispred nje to komentirati, a ovako ispada da to govori bez nje. Misli da je važno i da javnost to sazna i da čuje da u Dječjem vrtiću Korčula ima jako puno problema. Ono što se događa je činjenica da su roditelji počeli pisati pritužbe i to vijećnici znaju jer su dobili anonimno pismo zaposlenika vrtića. To su sve pitanja koje je htjela uputiti ravnateljici, ali ovim putem bi voljela da gradonačelnica kaže na koji način ona pokušava s ravnateljicom doći kraju nekim pitanjima koja se vuku već duže vremena. Reći će samo sporna kadroviranja, odnosno određena zloupotreba vlasti koja se pojavljuje u smislu zapošljavanja bez javnog natječaja, neke upitne odluke po pitanju sastavljanja odgajateljskih vijeća koja se ne održavaju u dinamici kojom bi trebala, stručna povjerenstvo koja se ne sastaju. Zbog toga zapravo najviše pate najranjivija skupina, a to su djeca.

**Gradonačelnica** navodi da treba javno reći kakva je situacija. Mogu se zavaravati, može im biti žao jer smo svi mi najosjetljiviji na djecu, ali nije dobra situacija. Misli da razlog leži u tome što jednostavno postoji, među ostalim problemima, jedna stara navika kako se radi, a to je da je ravnatelj i Bog i batina i da upravlja gradskim vrtićem. Gradskim vrtićem upravlja upravno vijeće i to je ono što je dobro i to je ono što bi trebalo biti korisno i što bi trebalo razumjeti i što bi trebalo iskoristiti. Uvijek je pet pametnije od jednoga i nitko se u Upravno vijeće, barem to može reći za članove koje je ona postavila, nije uključio iz loših nego iz dobrih namjera. Ona im se ovim putem i zahvaljuje što su svoje vrijeme, umjesto da su bili sa svojom djecom, bili su na Upravnom vijeću i što se trude. Premda možda nedovoljno to govori ona to stvarno to cijeni. Iako je taj njihov trud ogolio stanje i pokazali su svima kakva je situacija. Bolje to, nego zabijati glavu u pijesak. Imaju probleme i moraju ih rješavati, moraju se s njima suočiti. Došlo je do određenih stvari koje je ona odlučila poslati kao službeni upit ravnateljici, nakon što je provjerila neke navode, nakon nekih stvari koje je sama primijetila. Čeka očitovanje ravnateljice. Bez obzira što ravnateljica danas nije tu, ona se razboljela, sasvim komotno mogu o tome razgovarati jer to je ustanova Grada i njihov je zadatak da o tome govore. Drugi put će govoriti s ravnateljicom. Iskreno joj je žao da njihov zajednički pokušaj da se ustanovom upravlja putem Upravnog vijeća nailazi na takav veliki otpor i da su se oni morali boriti rukama i nogama da sami izdvojimo više sredstava za prehranu. Takve neke stvari koje su i njoj jednako teško prihvatljive kao i njima, ali eto nešto su uspjeli, nešto nisu uspjeli, a vjeruje da će uspjeti sve ono što su naumili ostvariti i popraviti u ustanovi, jer je ona jedna od najvažnijih iz njenog kuta gledišta.

**Vinka Lozica** zahvaljuje gradonačelnici na prepoznavanju rada. Osim što je činjenica da je to gradska ustanova i da Grad mora biti kontinuirano upoznat sa načinom rada, činjenica da se radi baš o djeci je zapravo najteža u cijeloj toj situaciji. Normalno netko tko aktivno ima djecu u ustanovi, onda mu je puno to bliže, tako je i njoj to blisko. Ovim putem će reći da svi oni koji su uključeni u rad Upravnog vijeća, rade to iz najbolje i najčistije namjere. Dakle, nema tu nikakvih skrivenih igara. Očito da u ustanovi već dugi niz godina nešto ne štima i da su dali sve od sebe i vjeruje da je i Grad dao sve od sebe, da se neke stvari poprave. Ono što je njoj žalosno je točno prije godinu dana na ovom mjestu ona raspravljala s ravnateljicom o istim ovim temama. Dakle, povlače se teme iz godine u godinu, a sada su došli do kraja mandata ravnateljici i opet moraju razgovarati na ovakav način, što je njoj teško shvatljivo, ali evo tako je kako je.

**Darko Tarle** upućuje pitanje što je sa komposterima koji su već trebali doći u grad. Vidio je tamo da su došle i kante za razvrstavanje otpada, pa kada bi to trebalo krenuti.

**Gradonačelnica** navodi da nakon prijave na poziv Fonda za zaštitu okoliša i provedene javne nabave, isporučeni su komposteri prošli tjedan, misli u utorak su isporučeni komposteri. Dakle, imaju onih većeg i manjeg kapaciteta i svi oni koji su se prijavili za komposter, moli ih samo još za malo strpljenja i dobit će točno upute na koji način se preuzimaju. Ima ih oko 300 komada, tako da će Hober objaviti upute i ono što treba napraviti i na koji način. Prije toga naravno planiraju i edukaciju, dakle što su obećali to su učinili, komposteri su isporučeni.

**Marko Skokandić** upućuje pitanje gradonačelnici ili nekome od pročelnika. Zanima ga imaju li informaciju u kojoj je fazi stečaj Lede, s obzirom da je grad jedan od vjerovnika u postupku.

**Pročelnica Željka Marunović** navodi da što se tiče stečaja Lede, Grad je na vrijeme prijavio svoje tražbine. Isto tako dobili su rješenje u kojem su utvrđene njihove tražbine i nisu bili zadovoljni i uložili su žalbu. Ta žalba je na vrijeme uložena, ali tek nedavno je išla na Visoki trgovački sud na rješavanje. Čekaju sada da se dobije rješenje drugostupanjskog, da vide što je sa njihovim tražbinama. Navodi da su oni imali nesporno utvrđenu tražbinu, međutim stečajni upravitelj je osporio, i da se već vodi sudski postupak za te tražbine što nije bilo u potpunosti točno i u tom je smislu je išla njihova žalba. Zašto nije išla žalba na vrijeme to ne može znati, to može samo reći sud koji vodi postupak. Uglavnom njihovo je sad da čekaju drugostupanjsku presudu i da vide dalje sto je s njihovim tražbinama.

**Marin Laus** postavlja pitanje gradonačelnici i navodi da su zajedno pričali i došli na ideju da se napravi protupožarni put iznad gornjeg dijela Čari i isto tako zna da su ga i skicirali koliko je upoznat, pa ga zanima da li ima kakvog napretka s Hrvatskim šumama i kad bi se to moglo krenuti i je li im to u planu ovu godinu.

**Gradonačelnica** navodi da su ga ucrtali odnosno napravili trasu kojom treba ići. Prijavili su na njihov program za kojeg nitko ne zna kad je, ali doznali su i prijavili. Šta će sad biti s tim ne zna, ali isto tako uvijek ga mogu prijaviti na neki natječaj sad kad su napravili projekt tako da čekaju što će biti prije.

**Andrija Fabris** upućuje pitanje koje može biti za pravnu službu, a može i gradonačelnica. Navodi da oni nisu imali informaciju kao što je imala kolegica Vinka da danas neće biti točka dnevnog reda Izvješće dječjeg vrtića s obzirom da nema ravnateljice. Smatra da nije bilo u redu i ovdje postavljati tako pitanja, pogotovo ne uzimati onoliko vremena jer je faktički rasprava za točku dnevnog reda, a ne za pitanje odnosno konstataciju je li zadovoljna sa odgovorom ili nije. Postavlja pitanje za stručnu službu da li su kao Grad dobili još neki anonimni dopis ili je samo ovaj anonimni. Da li je bilo u redu poslati svim vijećnicima ovaj dopis, jer to može bilo tko napisati. Drugo je pitanje da li je došao još kakav dopis na Grad, odnosno na gradske službe. Volio bi isto da je ravnateljica tu i da su odradili tu raspravu i da jedanput za svagda vide što je tu na stvari. Ovako čuti samo jednu stranu misli da nije ni pošteno. Pogotovo tek su sad iz rasprave u aktualnom satu čuli da je ravnateljica bolesna. Cijeni svačiji rad, ne samo sadašnjih članica Upravnog vijeća, nego i prijašnjih. I on je bio u dva mandata kao vijećnik član Upravnog vijeća i jednoj i drugoj ravnateljici, tako da je svima u interesu da stanje u vrtiću bude ok. Jedno su anonimna pisma, a drugo je da nađu pravu istinu o stanju.

**Gradonačelnica** navodi da vezano za dopis koji je došao, on je bio naslovljen na gradonačelnicu i na gradske vijećnike. Morala ga je poslati i misli da je to normalno da ga je poslala bez obzira što nije potpisan i da prosude sami jesu li ga pisali ili nisu zaposlenici. Prije toga došao još jedan anonimni dopis samo na gradonačelnicu. Zadržala ga je za sebe, ali je često puta u uredu primila zaposlenike vrtića i teme su slične i ono što su joj govorili, slično je onime što je čitala. Ona je prosudila da ga trebaju dobiti.

**Predsjednica Vijeća** navodi da što se tiče informacije da s njima nije ravnateljica vrtića, oni su to dobili dva sata prije Gradskog vijeća. Mora priznati da je kao predsjednica Gradskog vijeća koja je najavila na vrijeme sjednicu i njima poslala naravno da se dostave i njihova izvješća i planovi, bila šokirana da je dva sata prije sjednice doznala da neće biti ravnateljice. Obzirom da se radi ne samo o Izvješću nego i Planu ustanove, a znaju ako ne prođe taj financijski plan odnosno plan koji je za 2023., kako će ustanova raditi. Navodi da je iskreno zabrinuta što će napraviti i kad će sljedeća sjednica Gradskog vijeća biti da to prođe, a pa će vidjeti što dalje. Ispričava se jer u ta dva sata stvarno nije stigla obavijestiti sve vijećnike.

**Andrija Fabris** postavlja pitanje gradonačelnici je li dobila samo dva dopisa; jedan na nju, a jedan onaj koji je proslijedila vijećnicima.

**Gradonačelnica** je potvrdno odgovorila.

**Kristo Cebalo** postavlja pitanje vezano za prometni red, odnosno nered na autobusnom kolodvoru. Je li se po tom pitanju možda nešto napravilo ili nije.

**Gradonačelnica** navodi da su napravili elaborat. Projekt su prijavili Fondu i čekaju, a možda bi ovih dana mogli izaći rezultati. Ako i ne dobiju sufinanciranje, to će kupiti.

**UTVRĐIVANJE DNEVNOG REDA**

Predsjednica Vijeća pozvala je gradonačelnicu da se obrati vijećnicima. Gradonačelnica je kao predlagač zbog nemogućnosti dolaska ravnateljice Dječjeg vrtića Korčula na Vijeće, povukla s dnevnog reda sljedeće točke:

11. Izvješće o radu Dječjeg vrtića Korčula za 2022. godinu

12. Plan i program rada Dječjeg vrtića Korčula za pedagošku 2022./2023. godinu

13. Davanje suglasnosti na (novi) Statut Dječjeg vrtića Korčula

Predsjednica Vijeća utvrđuje da je gradonačelnica podnijela prijedlog za dopunu dnevnog reda (materijal je dostavljen vijećnicima e-mailom 17.03.2023.) s točkom – Prijedlog Odluke o organizaciji i načinu naplate i kontrole parkiranja u Gradu Korčuli, kao točku 2.

Vinka Lozica, kao predsjednica Odbora za Statut i Poslovnik, iznijela je ispred Odbora zaključak Odbora da je sjednica sazvana sukladno Statutu i Poslovniku i da se o predloženim točkama dnevnog reda, uključujući dopunu (pod uvjetom da se isto i prihvati), može raspravljati i odlučivati.

U raspravi su sudjelovali predsjednica Vijeća i vijećnik Andrija Fabris u ime kluba HDZ-HSS-HSP-HSLS.

Nakon zaključenja rasprave, predsjednica Vijeća stavila je na glasovanje prijedlog gradonačelnice za dopunu dnevnog reda kako je predloženo.

***Prijedlog za dopunu dnevnog reda kao točka 2. Prijedlog Odluke o organizaciji i načinu naplate i kontrole parkiranja u Gradu Korčuli, usvojen je jednoglasno (13 „za“).***

Nakon glasovanja o dopuni dnevnog reda, predsjednica Vijeća stavila je na glasovanje predloženi dnevni red s navedenim izmjenama, na glasovanje, koji je glasio:

1. Usvajanje zapisnika sa 13. sjednice Gradskog vijeća
2. Prijedlog Odluke o organizaciji i načinu naplate i kontrole parkiranja u Gradu Korčuli
3. Prijedlog Odluke o načinu pružanja javne usluge sakupljanja komunalnog otpada na području Grada Korčule
4. Izvješće o radu Gradske knjižnice “Ivan Vidali” za 2022. godinu
5. Program rada i financijski plan Gradske knjižnice “Ivan Vidali” za 2023. godinu
6. Izvještaj o radu Centra za kulturu Korčula za 2022. godinu
7. Plan rada Centra za kulturu Korčula za 2023. godinu
8. Izvješće o radu Gradskog muzeja Korčula za 2022. godinu
9. Program rada Gradskog muzeja Korčula za 2023. godinu
10. Izvještaj o radu Ustanove „Športski objekti Korčula“ za 2022. godinu
11. Program rada Ustanove „Športski objekti Korčula za 2023. godinu
12. Program mjera poticanja razvoja poduzetništva Grada Korčule u 2023. godini
13. Prijedlog Rješenja o razrješenju i imenovanju člana Vijeća za davanje koncesijskih odobrenja
14. Prijedlog Zaključka o prodaji nekretnine u vlasništvu Grada Korčule, označene kao  čest. zem. 240/7 ZU 100 k.o. Korčula
15. Prijedlog Zaključka o davanju mišljenja
16. Prijedlog Kodeksa ponašanja članova Gradskog vijeća Grada Korčule
17. Prijedlog Odluke o izmjenama Odluke o koeficijentima za obračun plaće službenika i namještenika u Upravnim tijelima Grada Korčule
18. Prijedlog Odluke o plaći i drugim pravima gradonačelnice iz radnog odnosa.

***Dnevni red usvojen je većinom glasova (7 „za“ i 6 „protiv“).***

1. **TOČKA – Usvajanje zapisnika sa 13. sjednice Gradskog vijeća**

Rasprave nije bilo.

Na prijedlog predsjednice Vijeća, održana je stanka, od 18:04 do 18:13.

Predsjednica Vijeća stavila je zapisnik sa 13. sjednice Gradskog vijeća, u tekstu kako je predloženo u radnom materijalu, na glasovanje.

***Zapisnik sa 13. sjednice Gradskog vijeća usvojen je jednoglasno (13 „za“).***

**2. TOČKA – Prijedlog Odluke o organizaciji i načinu naplate i kontrole parkiranja**

 **u Gradu Korčuli**

Uvodno obrazloženjePrijedloga odluke o organizaciji i načinu naplate i kontrole parkiranja u Gradu Korčuli, podnio je pročelnik Vedran Božanić, u ime gradonačelnice, kao predlagača.

Gradonačelnica je priložila amandman, te je isti postao sastavnim dijelom Prijedloga odluke o organizaciji i načinu naplate i kontrole parkiranja u Gradu Korčuli:

**A m a n d m a n**

na Prijedlog Odluke o organizaciji i načinu naplate i kontrole parkiranja u Gradu Korčuli (2. točka dnevnog reda 14. sjednice Gradskog vijeća zakazane za 20. ožujka 2023. godine),

koji glasi:

U Prijedlogu Odluke o organizaciji i načinu naplate i kontrole parkiranja u Gradu Korčuli, u članku 12. stavak 1. brišu se točke 14. i 15. a sve točke iza se mijenjaju brojčano.

Rasprave nije bilo.

Predsjednica Vijeća stavila je Prijedlog Odluke o organizaciji i načinu naplate i kontrole parkiranja u Gradu Korčuli, u tekstu kako je predloženo u radnom materijalu, na glasovanje.

***Prijedlog Odluke o organizaciji i načinu naplate i kontrole parkiranja u Gradu Korčuli, kako je predložen u radnom materijalu usvojen je jednoglasno (13 „za“).***

 **3. TOČKA – Prijedlog Odluke o načinu pružanja javne usluge sakupljanja**

 **komunalnog otpada na području Grada Korčule**

Uvodno obrazloženje Prijedloga Odluke o načinu pružanja javne usluge sakupljanja komunalnog otpada na području Grada Korčule, podnijeli su pročelnik Vedran Božanić i direktor KTD „Hober“-a Marko Milat, u ime gradonačelnice, kao predlagača.

Tonči Žuvela, kao predsjednik Odbora za proračun i financije, iznio je stav Odbora kojim je Odbor jednoglasno zaključio da se podrži Prijedlog Odluke o načinu pružanja javne usluge sakupljanja komunalnog otpada na području Grada Korčule, te da se Gradskom vijeću predloži njegovo usvajanje.

U raspravi su sudjelovali vijećnici Ivan Šale, Vinka Lozica, Ivana Filippi, Andrija Fabris, Marko Skokandić, Kristo Cebalo, Tonči Žuvela, gradonačelnica i Marko Milat.

Repliku su imali vijećnica Vinka Lozica na izlaganje Marka Milata te Marko Skokandić na izlaganje gradonačelnice.

Predsjednica Vijeća stavila je Prijedlog Odluke o načinu pružanja javne usluge sakupljanja komunalnog otpada na području Grada Korčule, u tekstu kako je predloženo u radnom materijalu, na glasovanje.

***Prijedlog Odluke o načinu pružanja javne usluge sakupljanja komunalnog otpada na području Grada Korčule, kako je predložen u radnom materijalu, usvojen je jednoglasno (13 „za“).***

Od 19:07 sjednici je napustio vijećnik Darko Tarle, čime je **kvorum činilo 12 vijećnika.**

**4. TOČKA – Izvješće o radu Gradske knjižnice „Ivan Vidali“ za 2022. godinu**

Uvodno obrazloženje Izvješća podnijela je ravnateljica Knjižnice Milojka Skokandić, ispred Knjižnice, kao podnositelja Izvješća.

U raspravi su sudjelovali vijećnici Tonči Žuvela u ime kluba SDP/HSU, Ivan Šale, Vinka Lozica te gradonačelnica.

Nakon zaključenja rasprave, predsjednica Vijeća predložila je i stavila na glasovanje sljedeći prijedlog zaključka:

1. Prihvaća se Izvješće o radu Gradske knjižnice „Ivan Vidali“ za 2022. godinu.

2. Ovaj Zaključak stupa na snagu danom donošenja, a objavit će se u „Službenom glasniku Grada Korčule“.

Drugih prijedloga zaključka nije bilo.

***Prijedlog zaključka, kako je predložen, usvojen je jednoglasno (12 „za“).***

**5. TOČKA – Program rada i financijski plan Gradske knjižnice „Ivan Vidali“**

 **za 2023. godinu**

Uvodno obrazloženje Programa rada i financijskog plana Gradske knjižnice „Ivan Vidali“ za 2023. godinu, podnijela je ravnateljica Knjižnice Milojka Skokandić, ispred Knjižnice, kao podnositelja Program rada i financijskog plana.

Rasprave nije bilo.

Predsjednica Vijeća predložila je i stavila na glasovanje sljedeći prijedlog zaključka:

1. Daje se suglasnost na Program rada i financijski plan Gradske knjižnice „Ivan Vidali“ za 2023. godinu.

2. Ovaj Zaključak stupa na snagu danom donošenja, a objavit će se u „Službenom glasniku Grada Korčule“.

Drugih prijedloga zaključka nije bilo.

***Prijedlog zaključka, kako je predložen, usvojen je jednoglasno (12 „za“).***

**6. TOČKA – Izvještaj o radu Centra za kulturu Korčulu za 2022. godinu**

Uvodno obrazloženje Izvještaja o radu Centra za kulturu Korčula za 2022. godinu, podnijela je ravnateljica Centra Lana Filippi Brkić, ispred Centra, kao podnositelja Izvještaja.

U raspravi su sudjelovale vijećnik Ivan Šale te gradonačelnica.

Nakon zaključenja rasprave, predsjednica Vijeća predložila je i stavila na glasovanje sljedeći prijedlog zaključka:

1. Prihvaća se Izvještaj o radu Centra za kulturu Korčula za 2022. godinu.

2. Ovaj Zaključak stupa na snagu danom donošenja, a objavit će se u „Službenom glasniku Grada Korčule“.

Drugih prijedloga zaključka nije bilo.

***Prijedlog zaključka, kako je predložen, usvojen je jednoglasno (12 „za“).***

**7. TOČKA – Plan rada Centra za kulturu Korčula za 2023. godinu**

Uvodno obrazloženje Plana rada Centra za kulturu Korčula za 2023. godinu, podnijela je ravnateljica Centra Lana Filippi Brkić, ispred Centra, kao podnositelja Plana.

Rasprave nije bilo.

Predsjednica Vijeća predložila je i stavila na glasovanje sljedeći prijedlog zaključka:

1. Daje se suglasnost na Plan rada Centra za kulturu Korčula za 2023. godinu.

2. Ovaj Zaključak stupa na snagu danom donošenja, a objavit će se u „Službenom glasniku Grada Korčule“.

Drugih prijedloga zaključka nije bilo.

***Prijedlog zaključka, kako je predložen, usvojen je jednoglasno (12 „za“).***

**8. TOČKA – Izvješće o radu Gradskog muzeja za 2022. godinu**

Uvodno obrazloženje Izvješća o radu Gradskog muzeja Korčula za 2022. godinu, podnijela je ravnateljica Muzeja Marija Hajdić, ispred Muzeja, kao podnositelja Izvješća.

U raspravi su sudjelovali vijećnici Tonči Žuvela, Andrija Fabris u ime kluba HDZ-HSS-HSP-HSLS, gradonačelnica te ravnateljica Marija Hajdić.

Repliku je imao vijećnik Tonči Žuvela na izlaganje vijećnika Andrije Fabrisa.

Nakon zaključenja rasprave, predsjednica Vijeća predložila je i stavila na glasovanje sljedeći prijedlog zaključka:

1. Prihvaća se Izvješće o radu Gradskog muzeja Korčula za 2022. godinu.

2. Ovaj Zaključak stupa na snagu danom donošenja, a objavit će se u „Službenom glasniku Grada Korčule“.

Drugih prijedloga zaključka nije bilo.

***Prijedlog zaključka, kako je predložen, usvojen je većinom glasova (11 „za“, 1 suzdržan).***

**9. TOČKA – Program rada Gradskog Muzeja Korčula za 2023. godinu**

Uvodno obrazloženje Programa rada Gradskog Muzeja Korčula za 2023. godinu, podnijela je ravnateljica Muzeja Marija Hajdić, ispred Muzeja, kao podnositelja Programa.

U raspravi su sudjelovali vijećnici Tonči Žuvela, Vinka Lozica i ravnateljica Marija Hajdić.

Nakon zaključenja rasprave, predsjednica Vijeća predložila je i stavila na glasovanje sljedeći prijedlog zaključka:

1. Daje se suglasnost na Program rada Gradskog muzeja Korčula za 2023. godinu.

2. Ovaj Zaključak stupa na snagu danom donošenja, a objavit će se u „Službenom glasniku Grada Korčule“.

Drugih prijedloga zaključka nije bilo.

***Prijedlog zaključka, kako je predložen, usvojen je jednoglasno (12 „za“).***

Na prijedlog predsjednice Vijeća, održana je stanka, od 20:31 do 20:42.

**10. TOČKA – Izvještaj o radu Ustanove „Športski objekti Korčula“ za 2022.**

 **godinu**

Uvodno obrazloženje Izvještaja o radu Ustanove „Športski objekti Korčula“ za 2022. godinu, podnio je ravnatelj Ustanove Dalibor Antunović, ispred Ustanove, kao podnositelja Izvještaja.

U raspravi su sudjelovali vijećnica Vinka Lozica, ravnatelj Dalibor Antunović i gradonačelnica.

Repliku je imala vijećnica Vinka Lozica na izlaganje ravnatelja Dalibora Antunovića.

Nakon zaključenja rasprave, predsjednica Vijeća predložila je i stavila na glasovanje sljedeći prijedlog zaključka:

1. Prihvaća se Izvještaj o radu Ustanove „Športski objekti Korčula“ za 2022. godinu.

2. Ovaj Zaključak stupa na snagu danom donošenja, a objavit će se u „Službenom glasniku Grada Korčule“.

Drugih prijedloga zaključka nije bilo.

***Prijedlog zaključka, kako je predložen, usvojen je jednoglasno (12 „za“).***

**11. TOČKA – Program rada Ustanove „Športski objekti Korčula“ za 2023.**

 **godinu**

Uvodno obrazloženje Programa rada Ustanove „Športski objekti Korčula“ za 2023. godinu, podnio je ravnatelj Ustanove Dalibor Antunović, ispred Ustanove, kao podnositelja Programa.

Rasprave nije bilo.

Predsjednica Vijeća predložila je i stavila na glasovanje sljedeći prijedlog zaključka:

1. Daje se suglasnost na Program rada Ustanove „Športski objekti Korčula“ za 2023. godinu.

2. Ovaj Zaključak stupa na snagu danom donošenja, a objavit će se u „Službenom glasniku Grada Korčule“.

Drugih prijedloga zaključka nije bilo.

***Prijedlog zaključka, kako je predložen, usvojen je jednoglasno (12 „za“).***

**12. TOČKA – Program mjera poticanja razvoja poduzetništva Grada Korčule u**

 **2023. godini**

Tonči Žuvela, kao predsjednik Odbora za proračun i financije, iznio je stav Odbora kojim je Odbor jednoglasno zaključio da se podrži Program mjera poticanja razvoja poduzetništva Grada Korčule u 2023. godini, te da se Gradskom vijeću predloži njegovo usvajanje.

Uvodno obrazloženje Programa mjera poticanja razvoja poduzetništva Grada Korčule u 2023. godini, podnijela je pročelnica Željka Marunović, u ime gradonačelnice, kao predlagača.

Rasprave nije bilo.

Predsjednica Vijeća stavila je Program mjera poticanja razvoja poduzetništva Grada Korčule u 2023. godini, u tekstu kako je predloženo u radnom materijalu, na glasovanje.

***Program mjera poticanja razvoja poduzetništva Grada Korčule u 2023. godini, kako je predložen u radnom materijalu, usvojen je jednoglasno (12 „za“).***

**13. TOČKA – Prijedlog Rješenja o razrješenju i imenovanju člana Vijeća za**

 **davanje koncesijskih odobrenja**

Uvodno obrazloženje Prijedloga Rješenja o razrješenju i imenovanju člana Vijeća za davanje koncesijskih odobrenja, podnijela je pročelnica Željka Marunović, u ime gradonačelnice, kao predlagača.

Rasprave nije bilo.

Predsjednica Vijeća stavila je Prijedlog Rješenja o razrješenju i imenovanju člana Vijeća za davanje koncesijskih odobrenja, u tekstu kako je predloženo u radnom materijalu, na glasovanje.

***Prijedlog Rješenja o razrješenju i imenovanju člana Vijeća za davanje koncesijskih odobrenja, kako je predložen u radnom materijalu, usvojen je jednoglasno (12 „za“).***

**14. TOČKA – Prijedlog Zaključka o prodaji nekretnine u vlasništvu Grada**

 **Korčule, označene kao  čest. zem. 240/7 ZU 100 k.o. Korčula**

Tonči Žuvela, kao predsjednik Odbora za proračun i financije, iznio je stav Odbora kojim je Odbor jednoglasno zaključio da se podrži Prijedlog Zaključka o prodaji nekretnine u vlasništvu Grada Korčule, označene kao  čest. zem. 240/7 ZU 100 k.o. Korčula, te da se Gradskom vijeću predloži njegovo usvajanje

Uvodno obrazloženje Prijedloga Zaključka o prodaji nekretnine u vlasništvu Grada Korčule, označene kao  čest. zem. 240/7 ZU 100 k.o. Korčula, podnijela je pročelnica Željka Marunović, u ime gradonačelnice, kao predlagača.

Rasprave nije bilo.

Predsjednica Vijeća stavila je Prijedlog Zaključka o prodaji nekretnine u vlasništvu Grada Korčule, označene kao  čest. zem. 240/7 ZU 100 k.o. Korčula, u tekstu kako je predloženo u radnom materijalu, na glasovanje.

***Prijedlog Zaključka o prodaji nekretnine u vlasništvu Grada Korčule, označene kao  čest. zem. 240/7 ZU 100 k.o. Korčula, kako je predložen u radnom materijalu, usvojen je jednoglasno (12 „za“).***

 **15. TOČKA – Prijedlog Zaključka o davanju mišljenja**

Uvodno obrazloženje Prijedloga Zaključka o davanju mišljenja, podnio je pročelnik Vedran Božanić, u ime gradonačelnice, kao predlagača.

U raspravi su sudjelovali vijećnik Marko Skokandić i pročelnik Vedran Božanić.

Nakon zaključenja rasprave predsjednica Vijeća stavila je Prijedlog Zaključka o davanju mišljenja, u tekstu kako je predloženo u radnom materijalu, na glasovanje.

***Prijedlog Zaključka o davanju mišljenja, kako je predložen u radnom materijalu, usvojen je jednoglasno (12 „za“).***

Na prijedlog predsjednice Vijeća, održana je stanka, od 21:15 do 21:17.

**16. TOČKA – Prijedlog Kodeksa ponašanja članova Gradskog vijeća Grada**

 **Korčule**

Uvodno obrazloženje Prijedloga Kodeksa ponašanja članova Gradskog vijeća Grada Korčule, podnijela je pročelnica Petra Fabijanović, u ime gradonačelnice, kao predlagača.

Rasprave nije bilo.

Predsjednica Vijeća stavila je Prijedlog Kodeksa ponašanja članova Gradskog vijeća Grada Korčule, u tekstu kako je predloženo u radnom materijalu, na glasovanje.

***Prijedlog Kodeksa ponašanja članova Gradskog vijeća Grada Korčule, kako je predložen u radnom materijalu, usvojen je jednoglasno (12 „za“).***

**17. TOČKA – Prijedlog Odluke o izmjenama Odluke o koeficijentima za obračun**

 **plaće službenika i namještenika u Upravnim tijelima Grada**

 **Korčule**

Tonči Žuvela, kao predsjednik Odbora za proračun i financije, iznio je stav Odbora kojim je Odbor jednoglasno zaključio da se podrži Prijedlog Odluke o izmjenama Odluke o koeficijentima za obračun plaće službenika i namještenika u Upravnim tijelima Grada Korčule, te da se Gradskom vijeću predloži njegovo usvajanje.

Uvodno obrazloženje Prijedloga Odluke o izmjenama Odluke o koeficijentima za obračun plaće službenika i namještenika u Upravnim tijelima Grada Korčule, podnijela je pročelnica Petra Fabijanović, u ime gradonačelnice, kao predlagača.

Rasprave nije bilo.

Predsjednica Vijeća stavila je Prijedlog Odluke o izmjenama Odluke o koeficijentima za obračun plaće službenika i namještenika u Upravnim tijelima Grada Korčule, u tekstu kako je predloženo u radnom materijalu, na glasovanje.

***Prijedlog Odluke o izmjenama Odluke o koeficijentima za obračun plaće službenika i namještenika u Upravnim tijelima Grada Korčule, kako je predložen u radnom materijalu, usvojen je jednoglasno (12 „za“).***

**18. TOČKA – Prijedlog Odluke o plaći i drugim pravima gradonačelnice iz radnog**

 **odnosa**

Tonči Žuvela, kao predsjednik Odbora za proračun i financije, iznio je stav Odbora kojim je Odbor jednoglasno zaključio da se podrži Prijedlog Odluke o plaći i drugim pravima gradonačelnice iz radnog odnosa, te da se Gradskom vijeću predloži njegovo usvajanje.

Uvodno obrazloženje Prijedloga Odluke o plaći i drugim pravima gradonačelnice iz radnog odnosa, podnijela je pročelnica Petra Fabijanović, u ime gradonačelnice, kao predlagača.

U raspravi su sudjelovali vijećnici Andrija Fabris, Silvano Kapor, Tonči Žuvela u ime kluba SDP-HSU, predsjednica Vijeća Marija Šegedin, gradonačelnica te pročelnica Petra Fabijanović.

Repliku je imao vijećnik Andrija Fabris na izlaganje gradonačelnice.

Nakon zaključenja rasprave, predsjednica Vijeća stavila je Prijedlog Odluke o plaći i drugim pravima gradonačelnice iz radnog odnosa, u tekstu kako je predloženo u radnom materijalu, na glasovanje.

***Prijedlog Odluke o plaći i drugim pravima gradonačelnice iz radnog odnosa, kako je predložen u radnom materijalu, usvojen je većinom glasova (7 „za“ i 5 suzdržanih).***

Završeno u 21:36 sati.

KLASA: 024-02/23-01/00001

URBROJ: 2117-9-01-23-00002

 PREDSJEDNICA

 GRADSKOG VIJEĆA

 Marija Šegedin